Oberta la inscripció de la 37 Universitat d´Estiu de Gandia que se celebrarà en línia
06 juliol 2020

## Oberta la inscripció de la 37 Universitat d´Estiu de Gandia que se celebrarà en línia06 juliol 2020Última actualització: 14 juliol 2025

![](../gestion/img/_AO_6868-copia.jpg)  
  

L’Agenda 2030 i els Objectius de Desenvolupament Sostenible seran el tema central de la 37 Universitat d’Estiu de Gandia que tindrà lloc entre el 20 i el 24 de juliol. Aquest matí ha estat presentada esta edició marcada per la crisi sociosanitària en la que ens trobem immersos des del passat mes de març.  A la presentació han assistit l’alcaldessa de Gandia, Diana Morant, el vicerector de Projecció Territorial i societat, Jorge Hermosilla, la nova directora del Centre Internacional de Gandia, Carme Melo, i els regidors d’educació i cultura de l’Ajuntament de Gandia, Carme Fuster i Nahuel González, respectivament. L’alcaldessa ha destacat la capacitat de la UEG d’adaptar-se a les noves circumstàncies “situant-se, de nou, en l’epicentre de l’anàlisi i el pensament i fent d’aquesta situació una nova oportunitat ja que la edició en línia permetrà que qualsevol persona en qualsevol indret del món puga connectar-se i, a més, ens permetrà comptar amb ponents internacionals”. En aquest sentit també s’ha manifestat el vicerector Hermosilla qui ha destacat que aquesta edició de la UEG està marcada per la “continuïtat i l’excepcionalitat fent de la crisi una nova oportunitat”.

Per la seua part, Carme Melo ha estat l’encarregada de presentar el programa acadèmic de l’edició que pretén apropar a l’estudiantat i la ciutadania els objectius de desenvolupament sostenible prestant especial atenció a les persones, el planeta, la prosperitat, la pau i les aliances. Una programació que s’ha estructurat en cinc blocs que inclouen un curs al matí i una conferència a la vesprada. Els cursos es podran seguir en línia de manera gratuïta però caldrà inscripció prèvia a la pàgina web de l’edició [www.uv.es/ueg](http://www.uv.es/ueg).

Dilluns 20 de juliol el bloc dedicat a les persones inclourà, durant el matí, el curs “Educar en l’ecofeminisme: dona i sostenibilitat en l’aula” que comptarà amb ponents com l’artista hipermèdia Verónica Perales o la professora de la Universitat de Manchester, Sherilyn MacGregor. Mentre, a les 18h, tindrà lloc la conferència de la catedràtica de medicina preventiva de la UV, Dolors Corella, qui tractarà sobre l’alimentació saludable i sostenible.

A més, el dilluns 20  a les 19h està programada la taula rodona “HumanFest: dones del món” un projecte que naix en col·laboració amb el festival de cine HumanFest i que busca visibilitzar les obres de dones cineastes per tot el món. En aquesta ocasió s’ha escollit el treball de Marcia Castillo, Claudia Estrada i Diana Díaz. En paral·lel, i del 13 al 20 de juliol, a través de la pàgina web de la Universitat d’Estiu es podran visionar els seus últims treballs que encara no han estat estrenats. Aquesta taula rodona es podrà seguir a través de la web de la UEG sense necessitat de registrar-se.

Mentre, dimarts 21 al matí s’iniciarà el bloc dedicat al planeta que inclourà de matí el curs “Comunicar la sostenibilitat en temps de pandèmia” i de vesprada una conferència del director del laboratori de climatologia, Jorge Olcina. El curs, que tindrà format de taula rodona, comptarà amb la participació de les periodistes ambientals Anna Mateu , Maria Josep Picó i Kristin Suleng, i el director del Taller d’audiovisuals de la UV, Miquel Francés. Ja de vesprada, a les 18h, Olcina pronunciarà la conferència “Canvi climàtic en el litoral mediterrani espanyol: evidència, evolució futura i accions d’adaptació”. Dimecres 22 serà el torn de parlar-ne de prosperitat. A les 9.30h tindrà lloc la presentació de l’avanç de l’Informe Sostenibilitat en Espanya ODS2020” a càrrec del director del Observatorio de la sostenibiliad, Fernando Prieto. A continuació serà el moment del curs “Economia, prosperitat i límits ecològics. De la competitivitat a l’ajuda mútua”.  Ja de vesprada, el catedràtic de sociologia de la UV, Ernest Garcia, tractarà d’explicar-ne el trànsit necessari cap a la sostenibilitat amb la conferència “Una davallada pròspera: és això possible?”.

La pau serà la protagonista del bloc de dijous 23 que inclourà el curs “Els grans reptes de la pau, la justícia i els drets humans” i una conferència d’Adela Cortina. Al matí, el curs, comptarà amb la participació de la catedràtica de dret, Ángeles Solanes, el magistrat, Ximo Bosh, el director de l’Agència Valenciana Antifrau, Joan Llinares, i el president de Greenpeace España, David Sandoval. Mentre,  a les 18h la catedràtica de filosofia moral, Adela Cortina, parlarà sobre “El camí cap a la pau: construir societats justes i inclusives”.

L’últim dia, divendres 24, les activitats es centraran en parlar dels pactes. Al matí tindrà lloc el curs “Els objectius de desenvolupament sostenible en perspectiva crítica. Nous pactes per a assolir-los en la nova realitat post-covid” on participaran, entre altres, la consellera  Rosa Pérez, o l’activista ecofeminista Yayo Herreros.

**Concerts amb públic reduït**

La programació d’enguany de la UEG ha hagut d’adaptar-se a la situació d’excepcionalitat que vivim i presenta una programació acadèmica en línia. Tanmateix, des de la Universitat de València s’entén que aquesta sempre ha estat oberta a la ciutadania i compromesa amb el món cultural. És per això que, seguint totes les mesures de seguretat marcades per les autoritats sanitàries, el programa inclou dos concerts gratuïts que es realitzaran al jardí de la marquesa a les 22.30. Dijous serà el torn de Pete Lala, un grup que busca una nova sonoritat dins del panorama actual de la música en valencià. Amb influències  d’allò més diverses, i lletres en valencià, presenten temàtiques ambientalistes i feministes. Mentre, divendres comptarem amb l’actuació de Jazzmatiks, un grup de la Marina que versiona, en clau de jazz, grans temes de la música escrita en la nostra llengua. Aquesta banda recorre els temes d’artistes de sempre com Raimon o Sau i arriba fins  als grups de l’actualitat més recent com La Gossa Sorda, Obrint Pas o Aspencat.

L’aforament serà limitat, per això caldrà resevar l’entrada a partir del 10 de juliol a la web de la UEG.

**Conferència inaugural**

Enguany la conferència inaugural correrà a càrrec de la física, filòsofa i escriptora índia Vandana Shiva qui ens parlarà sobre com estan sorgint noves malalties infeccioses, com el Coronavirus, a causa de la destrucció dels boscos i la biodiversitat. Shiva és, a més, un referent en l’ecofeminisme mundial i el seu treball busca situar les dones i l'ecologia en el centre del desenvolupament modern. La conferència inaugural portarà per títol “One Planet, One Healt: Biodiversity, Health and the Sustainable Development Goals”.

La data de la conferència serà anunciada els propers dies i serà emesa en línia. Tanmateix, abans es realitzarà un acte inaugural presencial en el que participaran les autoritats universitàries i municipals.

[Twittear](https://twitter.com/share)